DA Den Europæiske Unions Tidende L 41/24

EFTA-TILSYNSMYNDIGHEDENS BESLUTNING

Nr. 166/08/KOL

af 12. marts 2008

om påstået statsstøtte til norske rensdyrslagterier (Norge)

EFTA-TILSYNSMYNDIGHEDEN (1) HAR —

UNDER HENVISNING til aftalen om det Europæiske Økonomiske Samarbejdsområde (2), særlig artikel 8 og 61-63 samt protokol 3 og 26 til aftalen,

UNDER HENVISNING til aftalen mellem EFTA-staterne om oprettelse af en tilsynsmyndighed og en domstol (3), særlig artikel 5 og 24,

UNDER HENVISNING til artikel 1, stk. 3, i del I og artikel 4, stk. 2, i del II i protokol nr. 3 til aftalen om Tilsynsmyndigheden og Domstolen, og

ud fra følgende betragtninger:

1. Faktiske omstændigheder

Den 11. oktober 2007 (registreringsnr.: 446496) modtog Tilsynsmyndigheden en klage vedrørende eventuel statsstøtte tildelt de norske rensdyrslagterier. Af klagen fremgik det, at statsstøtten på ca. 7,2 mio. NOK (ca. 91 000 EUR) blev tildelt rensdyrslagteriet Boalvvir BA af »Reindriftens Utviklingsfond« (4) fra juli 2004 til november 2006. Tilskuddene blev godkendt af Landbrugs- og Fødevareministeriet. Klageren har ikke oplyst, om Boalvvir BA er involveret i andre aktiviteter end slagtning af rensdyr.

Ved brev af 16. oktober 2007 (registreringsnr.: 447285) bekræftede Tilsynsmyndigheden modtagelse af klagen.

Ved brev af 6. december 2007 (registreringsnr.: 456147) oplyste Tilsynsmyndigheden klageren om, at Tilsynsmyndighedens Direktorat for Konkurrence og Statsstøtte (5) var kommet til den foreløbige konklusion, at klagen omhandlede produkter, der falder uden for EØS-aftalens anvendelsesområde, og at Tilsynsmyndigheden derfor ikke har beføjelse til at udtale sig i sagen. Klageren blev underrettet om, at medmindre han indsendte yderligere oplysninger, der kunne overbevise DKS om, at det påklagede forhold lå inden for EØS-aftalens anvendelsesområde, senest to måneder efter modtagelse af brevet, ville DKS foreslå Tilsynsmyndighedens kollegium, at sagen henlægges uden videre.

Klageren svarede ikke på Tilsynsmyndigheden brev af 6. december 2007.

2. Vurdering

Tilsynsmyndigheden bemærker, at for at bestemmelserne om statsstøtte i EØS-aftalens artikel 61-63 kan finde anvendelse, skal statsstøtten ydes til virksomheder, hvis produktion hører under de varer, som er omfattet af EØS-aftalen.

Det hedder i artikel 8, stk. 3, i EØS-aftalen, at:

»Medmindre andet er fastsat, finder bestemmelserne i denne aftale kun anvendelse på: a) varer henhørende under kapitel 25-97 i Det Harmoniserede Varebeskrivelses- og Varenomenklatursystem med undtagelse af varer opført i protokol 2 b) varer anført i protokol 3 med forbehold af de særlige ordninger i denne protokol.«

Artikel 8, stk. 3, i EØS-aftalen begrænser EØS-aftalens produktområde til ovenstående produkter, medmindre andet er fastsat i aftalen. Rensdyr og produkter forarbejdet på basis af rensdyr, for så vidt at de ikke hører under kapitel 25-97 i Det Harmoniserede Varebeskrivelses- og Varenomenklatursystem eller er fastsat i protokol 3 til EØS-aftalen, falder uden for aftalens generelle anvendelsesområde.

Den påståede støttemodtager i nærværende sag er en virksomhed, der er involveret i slagtning af rensdyr. De produkter, der fremstilles af rensdyrslagterierne, falder ind under kapitel 02, 05, 15, 16 og 23 i Det Harmoniserede Varebeskrivelses- og Varenomenklatursystem, og hører derfor ikke under EØS-aftalens produktdækning. Produkterne er heller ikke dækket af protokol 3 til EØS-aftalen.

Derfor omhandler klagen påstået statsstøtte til virksomheder involveret i produktion af varer, der falder uden for EØS-aftalens produktdækning, som omhandlet i artikel 8, stk. 3, i EØS-aftalen.

På baggrund af ovenstående er Tilsynsmyndigheden nået til den konklusion, at klagens genstand falder uden for EØS-aftalens anvendelsesområde, og at Tilsynsmyndigheden derfor ikke har beføjelse til at vurdere den eventuelle statsstøtte (6).

3. Konklusion

Tilsynsmyndigheden konkluderer derfor, at der tydeligvis ikke er grund til at gå videre med sagen.

På den baggrund har Tilsynsmyndigheden valgt at henlægge sagen.

VEDTAGET FØLGENDE BESLUTNING:

Artikel 1

EFTA-Tilsynsmyndigheden mener ikke, at tilskuddene til de norske rensdyrslagterier udgør statsstøtte i henhold til artikel 61 i EØS-aftalen.

Artikel 2

Denne beslutning er rettet til Kongeriget Norge.

Artikel 3

Kun den engelske udgave er autentisk.

Udfærdiget i Bruxelles, den 12. marts 2008. På EFTA-Tilsynsmyndighedens vegne Per SANDERUD Formand Kurt JAEGER Medlem af kollegiet

(1) I det følgende benævnt »Tilsynsmyndigheden«.

(2) I det følgende benævnt »EØS-aftalen«.

(3) I det følgende benævnt »aftalen om Tilsynsmyndigheden og Domstolen«.

(4) »Udviklingsfonden for rensdyravl«.

(5) I det følgende benævnt »DKS«.

(6) Jf. Tilsynsmyndighedens beslutning nr. 176/05/KOL af 15.7.2005 om påstået statsstøtte i fiskerisektoren.